নিজের সাত মাসের শিশুকন্যাকে খুন করলেন মা, ১০ ঘণ্টা জিজ্ঞাসাবাদের পর উন্মোচন পুলিশের

আলিপুরদুয়ার: আলিপুরদুয়ারে (Alipurduar) মর্মান্তিক ঘটনা। নিজের সাত মাসের কন্যা সন্তানকে খুন করলেন এক মা। ঘটনার পর গোটা এলাকায় চাঞ্চল্য ছড়িয়েছে। শুক্রবার দুপুরে আলিপুরদুয়ার জংশন দক্ষিণ চ্যাচাখাতা এলাকার এক বাড়ি থেকে সাত মাসের শিশুকন্যা নিখোঁজ হয়ে যায় বলে অভিযোগ ওঠে। প্রথমে পরিবার দাবি করে, শিশুকে চুরি করে নিয়ে যাওয়া হয়েছে। সেই সময় বাড়িতে ছিলেন শিশুর মা ও দাদু (District news)।

ঘটনার খবর পেয়ে দ্রুত তদন্ত শুরু করে আলিপুরদুয়ার থানার পুলিশ। প্রাথমিক তদন্তেই পুলিশের হাতে উঠে আসে একাধিক অসংগতি। এরপর বিশাল পুলিশবাহিনী এলাকাজুড়ে তল্লাশি চালায়। বিকেল গড়াতেই সন্দেহের তির ঘুরে যায় শিশুর মায়ের দিকেই।

আরও পড়ুন: ভোটার লিস্টে বাবার নাম ভুল, SIR আতঙ্কে আত্মহত্যার চেষ্টা যুবকের

দীর্ঘ ১০ ঘণ্টা জিজ্ঞাসাবাদের পর ভেঙে পড়েন মা পূজা দে ঘোষ। পুলিশের কাছে তিনি স্বীকার করেন, পারিবারিক অশান্তি ও মানসিক চাপে তিনি নিজের কন্যা সন্তানকে হত্যা করেন। পরে শিশুটির দেহ বাড়ির পেছনের পুকুরের ধারেই ফেলে দেন। পুলিশ অভিযুক্তকে সঙ্গে নিয়ে গিয়ে পুকুরের ধারে শিশুটির দেহ উদ্ধার করে। ঘটনায় শোকস্তব্ধ স্থানীয়রা।

পুলিশ ইতিমধ্যেই পূজা দে ঘোষকে গ্রেফতার করেছে এবং হেফাজতে নিয়ে জিজ্ঞাসাবাদ শুরু হয়েছে। ঘটনার সঙ্গে পরিবারের অন্য কেউ যুক্ত কি না, তাও খতিয়ে দেখা হচ্ছে।